Elisabeth Arrojo

Elisabeth Arrojo Álvarez (Avilés, 1983) tratamendu onkologikoetan espezializatutako mediku eta ikertzaile espainiarra da. Isaac Peral Ikerketa, Zientzia eta Berrikuntza Sari Nazionala bezalako sariekin aintzatetsia izan da eta 2024an Doktoreen Europako Errege Akademian sartu zen.

 Ibilbidea 
2007an, medikuntzan lizentziatu zen Nafarroako Unibertsitatean. Nafarroako Unibertsitate Klinikako Neurokirurgia departamentuko ikaslea izan zen. Onkologia erradioterapikoko espezialista gisa osatu zuen prestakuntza Asturiaseko Unibertsitate Ospitale Zentralean.

2014an, Marqués de Valdecilla Unibertsitate Ospitaleko onkologia sailean sartu zen, eta bularreko minbiziaren tratamendurako teknika bat garatu zuen, onkotermia edo hipertermia elektromodulatua izenekoa, zenbait kasutan erradioterapia-saioen kopurua murrizteko aukera ematen zuena. Hilabete batzuk geroago, Micchiganera (Estatu Batuak) joan zen, eta nazioarteko zentro onkologiko batean ikerketa-koordinatzaile kargua bete zuen 2017ko ekainera arte.

2017an cum laude doktoratu zen Oviedoko Unibertsitatean. Onkologia interbentzionistako nazioarteko masterreko irakasle bihurtu zen. 2019an, Espainiara itzuli zenean, onkologiako institutu mediko propioa sortu zuen. 2022an, Murtziako San Antonio Unibertsitate Katolikoan Espainiako Hipertermia onkologikoko lehen katedra hartu zuen. Hipertermia Kliniko Onkologikoko Nazioarteko Elkarteko (ICHS) presidentea da, Onkologia Erradioterapikoko Europako Elkarteko (ESTRO) tutorea, eta Kantabriako Etika eta Ikerketa Batzordeko (CEIM), Erradioterapiako Espainiako Sozietateko, Brakiterapiako Amerikako Sozietateko eta Onkologiako Europako Elkarteko kidea. 2024an, Doktoreen Europako Errege Akademiako kide numerario izendatu zuten.

 Sariak eta aitorpenak 

 2019an, Emakume Enpresarien Espainiako Elkarteak (ASEME) «Emakume ekintzailea» saria eman zion. 
 2021ean, Gizarte eta Kultura Sustapenerako Europako Elkarteak emandako Osasun Bikaintasunaren Fleming doktorearen saria jaso zuen, eta «Corverana Ejemplar» izendatu zuten. 
 2022an Corverako Udalak Elisabeth Arrojo doktore izena eman zion Asturiaseko Molleda parrokiako plaza bati.  
 2022an, European Award in Medicine saria jaso zuen, Professional and Business Excellence Institute erakundeak emandako saria. Sari horrek Europa mailako osasun-arloko profesional nabarmenen ibilbidea, konpromisoa eta berrikuntza bereizten ditu. Urte berean, Isaac Peral Ikerketa, Zientzia eta Berrikuntza Sari Nazionala jaso zuen, Europako Ekonomia eta Lehiakortasun Elkarteak urtero ematen duena.  
 2023an La Nueva España egunkariak hileko Asturiana izendatu zuen.  
 2024an, Valentziako Emakumezko Enpresari eta Profesionalen Elkartearen EVAP Integritate Saria jaso zuen, onkotermiaren alorrean teknika berri bat aurkitzeagatik.

 Erreferentziak 

 Kanpo estekak 

 Dk. Elisabeth Arrojo, onkologoa eta INMOko zuzendari medikoa. "Ibilbide profesional arrakastatsua". (bideoa)

Kategoria:Nafarroako Unibertsitateko ikasleak
Kategoria:XX. mendeko emakumeak
Kategoria:XXI. mendeko emakumeak
Kategoria:Emakume medikuak
Kategoria:Espainiako medikuak
Kategoria:Katedradunak
Kategoria:Emakume ikertzaileak
Kategoria:Emakume zientzialariak
Kategoria:Asturiarrak
Kategoria:Aviléstarrak